**Caranza** é un distrito de Ferrol. Situado no alfoz da cidade, a rentes do mar, ten a súa orixe no ano 1970 cando o Ministerio da Vivenda franquista ordenou a súa construción coa idea de que servise de aloxamento ás familias expulsadas mediante expropiación do antigo barrio de Esteiro, que foi demolido en 1974 polos planos urbanísticos. O novo barrio foi inaugurado o 22 de agosto de 1972 coa práctica totalidade das edificacións finalizadas. A entrega das novas vivendas, xa rematadas, viuse sometida a un escandaloso atraso, obrigando á maior parte das familias (de orixe obreira e humilde) a malvivir en barracóns durante máis de tres anos. No ano 1977 nunha acción espontánea e non organizada as casas comezan a ser ocupadas pola forza, sen maior oposición por parte das autoridades.

Historia
--------

Caranza constituía parroquia de seu, e está documentada xa no século IX como Santa María de Carancia. En 1940, ao ser anexado o concello de Serantes polo de Ferrol, pasou a ser parroquia rural de Ferrol e dende os anos setenta, coa construción do polígono residencial, en distrito da cidade.

O barrio, axiña convertido nun enclave-dormitorio para os obreiros da cidade, sufriu relativos abandonos por parte do poder municipal, configurándose cada vez máis a súa situación marxinal, e pasando a dotarse de moitas infraestruturas e actividades por iniciativa propia dos veciños, especialmente no ámbito deportivo. Iso tamén contribuíu a forxar parte da conciencia de barrio e do orgullo dos seus habitantes.

Na década de 1980 sufriu dun xeito especialmente intenso as consecuencias da crise naval, pasando a albergar unha boa parte dos novos parados ou afectados polas reconversións navais. A isto hai que sumarlle o impacto da heroína na súa mocidade, que o converteu durante boa parte dos anos oitenta nun dos lugares máis deprimidos, marxinados e violentos de Galiza, afectándolle tamén a consecuente caída demográfica conforme ían pasando os anos.

Carril bici en Caranza
Na década de 1990 o poder municipal levou a cabo unha serie de iniciativas, coa finalidade de mellorar as súas infraestruturas, en especial o transporte, e tamén o seu aspecto externo. Unidas á proximidade e posterior desenvolvemento do polígono comercial da Gándara, estas iniciativas normalizaron un tanto a relación do barrio co resto da cidade.

A comezos do século XXI construíronse un polideportivo, nomeado Xavier Gómez Noya, unha nova igrexa e un centro de día de maiores.

Educación
---------

No barrio hai un colexio público, o CEIP Manuel Masdías (entre *As Casas do Paseo*, *As Grises* e o Mercado Municipal de Caranza), dous colexios concertados e de ámbito relixioso, o Santa Xoana de Lestonac, da Compañía de María (nas *Casas de Xava*), e o La Salle Ferrol dos Colegios La Salle. Tamén hai un instituto, o IES Carballo Calero, e un centro de formación, o Rodolfo Ucha Piñeiro. Tamén se atopa aquí o Conservatorio de Música Xan Viaño. Antes había outro colexio, o Santa María de Caranza.

Seguridade
----------

O barrio de Caranza ten fama de ser un dos barrios menos seguros de toda Galiza pola grande concentración de colectivos marxinados pola sociedade (pobo xitano) e a grande presencia de drogas nos anos 80.

Actualmente, o barrio de Caranza volve a ser un barrio relativamente tranquilo, exceptuando situacións puntuais como unha alerta por bomba  ou batallas entre bandas conflictivas polo control do territorio.

Deporte
-------

O club Sociedad Cultural Deportiva Recreativa Galicia de Caranza, nado a finais dos anos vinte do pasado século, é o referente deportivo e futbolístico do barrio, xogando en Terceira Rexional Galega.

Notas
-----

1. ↑  "Caranza". *IES Ricardo Carballo Calero*.
2. ↑  La generación perdida de Caranza
3. ↑  El complejo de Caranza ya lleva el nombre de Javier Gómez Noya
4. ↑  "Nueva iglesia para Caranza". Arquivado dende o orixinal o 01 de decembro de 2017. Consultado o 23 de novembro de 2017.
5. ↑  "Historia do Colexio". Arquivado dende o orixinal o 01 de decembro de 2017. Consultado o 23 de novembro de 2017.
6. ↑  "CIFP Rodolfo Ucha". Arquivado dende o orixinal o 25 de maio de 2013. Consultado o 26 de maio de 2013.
7. ↑  "Una caja vacía en Batallones activa la alerta en Ferrol". *La Voz de Galicia* (en castelán). 2016-05-09. Consultado o 2023-12-11.
8. ↑  "Robos y reyertas marcan en Ferrol los barrios más castigados por la droga". *La Voz de Galicia* (en castelán). 2022-09-04. Consultado o 2023-12-11.
9. ↑  "Galicia de Caranza". Arquivado dende o orixinal o 01 de decembro de 2017. Consultado o 23 de novembro de 2017.

Véxase tamén
------------

### Bibliografía

* Graña Fernández, Xabier (2018-2019). *El conflicto en la construcción espacial y social de una periferia urbana: el barrio de Caranza* (PDF) (Tese) (en castelán). UNED.

### Ligazóns externas

* Caranza na páxina do IES Carballo Calero
* Caranza sería el cuarto municipio de la zona pese a la caída poblacional
* Blog Urban Idade